Preşedinta Parlamentului European sprijină aderarea României la Schengen
- Bianca Ion
- 6 martie 2024, 13:20
Prezentă la Congresul PPE, președinta Parlamentului European a anunțat că sprijină România să adere la Spațiul Schengen.
Președinta Parlamentului European, Roberta Metsola, a afirmat miercuri că Spațiul Schengen va fi considerat complet în momentul în care România va fi inclusă.
"Spaţiul Schengen nu va fi complet până când nu va intra şi România"
În timpul prezenței sale la București pentru participarea la Congresul PPE, Roberta Metsola a subliniat că va sprijini integrarea României în Spațiul Schengen, inclusiv în discuțiile cu autoritățile din alte țări.
"Spaţiul Schengen nu va fi complet până când nu va intra şi România în acest spaţiu. În decembrie 2022 am fost în Bucureşti, cu câteva zile înainte de a fi luată decizia de a nu accepta România şi Bulgaria, şi îmi aduc aminte că v-am văzut şi că v-am spus că, în timpul mandatului meu, ca preşedintă a Parlamentului European, vom putea să vedem şi România în Schengen. Astăzi, sunt angajată 100% pe această cale. O decizie foarte importantă va fi luată la sfârşitul acestei luni, pe 31 martie", a spus Roberta Metsola, în timpul unei discuții cu tinerii din România, desfășurată la Opera Națională.
România susținută de "prieteni numeroși"
Președinta Parlamentului European a mai precizat că țara noastră are alături "prieteni numeroși" care o susțin în procesul de aderare la Schengen:
"De fiecare dată trebuie să îmi arăt paşaportul şi de fiecare dată când părăsiţi ţara trebuie să arătaţi şi voi paşaportul. În toţi aceşti ani de când România a fost membră a UE, din 2007, efortul de transformare a ţării a fost nemaipomenit, deci mai trebuie făcut încă un lucru. În 2011, acum mulţi ani, s-a spus în Parlament acest lucru, am mai spus acest lucru şi o voi spune în continuare: vom depune eforturi. Inclusiv eu voi depune eforturi, voi discuta nu doar cu omologii români - pentru că mă întâlnesc cu toate autorităţile - voi vorbi şi cu autorităţi din alte ţări. Aveţi cuvântul meu că voi susţine integrarea României în Spaţiul Schengen", a precizat preşedinta PE, potrivit Agerpres.
Marcel Ciolacu, sigur pe aderarea deplină a României
Premierul României, a afirmat, luni seară, că, până la finalul acestui an, România va și terestru în Spaţiul Schengen.
"România peste o lună de zile va intra aerian şi maritim (în Spaţiul Schengen - n.r.). Normal că va trebui o atenţie şi mai mare, vor fi provocări mai mari, fiind la început. Eu vă garantez că până la sfârşitul anului acesta, România va intra în Schengen terestru", a afirmat Marcel Ciolacu.
De asemenea, Cătălin Predoiu a precizat înaintea Consiliului Justiţie şi Afaceri Interne de la Bruxelles, că țara noastră ar putea aduce mai multă stabilitate zonei Schengen.
"Vom lucra în acest sens cu colegii şi prietenii noştri din Austria, din alte state membre. Suntem pregătiţi să cooperăm în ceea ce priveşte protecţia frontierelor, migraţia ilegală, şi de asemenea, cooperarea poliţienească", a spus Predoiu.
.